
Speciális élgeometriájú marók összehasonlítása

  A dolgozatomban négy különböző élgeometriájú maró axiális, illetve radiális irányú erőkomponenseit és a keletkező nyomatékokat hasonlítottam össze, ezen szerszámok kialakításának, s élezésének bemutatása mellett. A kísérlet előtt feltételezhető volt, hogy a letöréssel rendelkező szerszámoknak kedvezőbb forgácsolási tulajdonságokkal kell rendelkezniük, de a letörés mértékének hatása eddig ismeretlen volt számunkra.
  A kísérlet elvégzéséhez olyan jól kiértékelhető kísérlettervet kellett készítenem, amiben a 3 független forgácsolási paramétert viszonylag széles tartományban lehet vizsgálni. A vizsgált szerszámaim egy hagyományos éllekerekítésű és három különböző nagyságú letöréssel ellátott, ám minden más geometriában megegyező 4 élű keményfém szármaró. Fő feladatom, annak kiderítése, hogy csak a sarokkialakítás különbözősége, hogyan befolyásolja a szerszámok erő-, illetve nyomatékigényét. A vizsgálat további eredményei választ adnak, hogy van-e szignifikáns különbség a szerszámok mért jellemzői között, és milyen sarok kialakítás mellett minimalizálhatóak ezek a jellemzők.
  Az eredmények egyértelműen kimutatták, hogy a 0,4 és a 0,6 mm-es letöréssel rendelkező szerszámok erő- és nyomatékigénye bár csökken (a letörések nagyságával,) de nem tér el számottevő mértékben. Az R1x0,8x45° sarokkialakítású szerszámnál már az összes érő átlagos értéke, valamint a nyomatékok átlagos értéke közel a felére csökkent, valamint a szerszám kerületi erő igénye alig függött a beállított forgácsolási értékektől.



